**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2022-12-15 Nr. TAR-126

 Posėdžio data – 2022 m. gruodžio 13 d.

 Pradžia – 13.00 val. (nuotoliniu būdu).

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Artūras Razbadauskas, Alina Velykienė, Antanas Kontautas. Nedalyvauja Vaida Raugelė, Jurij Šeršniov.

 Posėdyje dalyvauja Savivaldybės administracijos darbuotojai: Finansų skyriaus vedėja K. Petraitienė, Transporto skyriaus vedėjas R. Mockus, Sveikatos apsaugos skyriaus vedėja R. Perminienė, Licencijų ir leidimų išdavimo skyriaus vedėja J. Uptienė, Švietimo skyriaus vedėja L. Prižgintienė.

 Posėdyje dalyvauja – KKT L. e. direktoriaus p. A. Samuilovas.

 DARBOTVARKĖ (patvirtinta už - 4):

1. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimo. Pranešėja K. Petraitienė.

 2. Dėl sutikimo steigti lošimų organizavimo vietą. Pranešėja J. Uptienė.

3. Dėl keleivių vežimo kainų patvirtinimo. Pranešėjas R. Mockus.

 4. Dėl Klaipėdos miesto savivaldybės visuomenės sveikatos stebėsenos 2021 metų ataskaitos patvirtinimo. Pranešėja R. Perminienė.

 5. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-166 „Dėl Neveiksnių asmenų būklės peržiūrėjimo komisijos nuostatų patvirtinimo“ pakeitimo. Pranešėja R. Perminienė.

 6. Dėl Klaipėdos miesto savivaldybės tarybos 2022 m. kovo 10 d. sprendimo Nr. T2-42 „Dėl užsieniečių, pasitraukusių iš Ukrainos dėl Rusijos federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas“ pakeitimo. Pranešėja L. Prižgintienė.

1. SVARSTYTA. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimas.

Pranešėja – K. Petraitienė. Siūlo keisti Klaipėdos miesto savivaldybės tarybos 2022 m. vasario 17 d. sprendimą Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ (pakeistas 2022 m. balandžio 28 d. Klaipėdos miesto savivaldybės tarybos sprendimu Nr. T2-80, 2022 m. birželio 22 d. sprendimu Nr. T2-158, 2022 m. rugsėjo 15 d. sprendimu Nr. T2-197, 2022 m. rugsėjo 20 d. sprendimu Nr. T2-225 ir 2022 m. lapkričio 24 d. sprendimu Nr. T2-244), siekiant padidinti biudžeto pajamas dėl dotacijų skyrimo Savivaldybei ir paskirstyti lėšas asignavimams bei keisti asignavimus, nekeičiant bendros jų apimties, pagal ekonominę klasifikaciją, atsižvelgiant į Savivaldybės administracijos pateiktas paraiškas.

NUTARTA. Pritarti sprendimo projektui.

BALSUOTA: už – 5 (K. Bagdonas, A. Cesiulis, A. Razbadauskas, A. Kontautas, A. Velykienė), prieš – 0, susilaiko – 0.

 2. SVARSTYTA. Sutikimas steigti lošimų organizavimo vietą.

Pranešėja – J. Uptienė. Informuoja, kad Klaipėdos miesto savivaldybės administracija gavo UAB „UNIGAMES“ prašymą išduoti Savivaldybės tarybos sutikimą atidaryti ar steigti lošimų organizavimo vietą adresu Taikos pr. 141-1, Klaipėdoje. Pagal Nekilnojamojo turto registro duomenų bazės išrašą adresu Taikos pr. 141-1, Klaipėda, registruotos negyvenamosios patalpos, kurių paskirtis – Lošimų automatų salonas.

NUTARTA. Pritarti sprendimo projektui.

BALSUOTA: už – 4 (K. Bagdonas, A. Cesiulis, A. Razbadauskas, A. Kontautas), prieš – 1 (A. Velykienė), susilaiko – 0.

3. SVARSTYTA. Keleivių vežimo kainų patvirtinimas.

Pranešėjas – R. Mockus. Sako, kad sprendimo tikslas – įvertinus faktiškai pakitusius keleivių vežimo sąnaudas bei pajamas, vadovaujantis Klaipėdos miesto savivaldybės tarybos sprendimais patvirtintomis keleivių vežimo miesto ir priemiesčio autobusų, maršrutinių taksi maršrutais tarifų dydžių įvertinimo metodikomis, nustatyti ekonomiškai pagrįstus keleivių vežimo Klaipėdos mieste ir priemiestyje tarifus. Atsižvelgiant į Klaipėdos miesto savivaldybės administracijos direktoriaus įsakymu sudarytos darbo grupės išvadą, šiame sprendimo projekte siūloma: palikti tuos pačius miesto autobusų bei maršrutinių taksi maršrutų tarifus, padidinti Palangos ir Kretingos maršrutinių taksi bilieto kainą, įvesti maršrutinio taksi į Palangos oro uostą bilieto kainą, priemiestinės zonos maršrutuose, priklausomai nuo maršruto trasos ilgio, padidinti pas vairuotoją perkamo bilieto kainą, įvesti I ir II zonos dienos el. bilietą, įvesti reguliaraus susisiekimo laivais elektroninį vienkartinį bilietą, suteikti asmenims, pasitraukusiems iš Ukrainos į Lietuvos Respubliką dėl Rusijos Federacijos karinių veiksmų, 100 proc. nuolaidą vardiniams terminuotiems metiniams bilietams, suteikti 50 eurų nuolaidą metams terminuotam bilietui, kai Klaipėdiečio kortelė bus naudojama kaip viešojo transporto bilietas.

A. Velykienė teigia, kad Savivaldybės administracija, išreikšdama savo poziciją – nedidinti kainų ir jų neindeksuoti – palieka problemą kitiems metams ir kitai Tarybai, o jei klausimo svarstyme (darbo grupėje) nedalyvavo nė vienas politikas, reiškia, kad Savivaldybės administracija, teikdama sprendimo projektą, yra nesąžininga (atsižvelgus į Lietuvos ekonominę situaciją) prieš Tarybą, ekonominius (kitų metų biudžetą) rodiklius ir miesto gyventojus.

A. Velykienė primena, kad keleivių vežimo kainos neperžiūrimos jau keli metai, nors kuro kainos, atlyginimai, minimalus darbo užmokestis didėja. Savivaldybės administracija, neperžiūrėdama kainų, didžiąją dalį nuostolių perkelia ant kitų savivaldybei svarbių sričių (socialinės sistemos, švietimo ugdymo kokybės). A. Velykienė primena, kad sprendimus priima Taryba.

A. Kontautas pritaria darbo grupės siūlymui dėl keleivių vežimo kainų. Pažymi, kad dėl keleivių vežimo kainų spręs Taryba.

A. Cesiulis nežino ar teisinga, kad didėjant kaštams reikėtų palikti tokias bilietų kainas. Teigia, kad bilietų kainos kompensuojamos iš visų miestiečių biudžeto, nors viešuoju transportu važiuoja ne visi miesto gyventojai.

A. Velykienė sako, kad turi būti balansas tarp kainos padidėjimo ir Savivaldybės prisidėjimo. Prašo atidėti sprendimo projektą, peržiūrėti ir indeksuoti kainą.

K. Bagdonas sutinka, kad klausimą sprendžia politikai ir į tam tikras sritis jie gali pažiūrėti socialiai jautriai. K. Bagdonas sako, kad dėl parengto sprendimo projekto pasikliauna specialistais. Teigia, kad Taryba apsispręs, kokį priimti sprendimą.

Balsavimu (už-1) nepritarta, kad klausimą atidėti.

NUTARTA. Pritarti sprendimo projektui.

BALSUOTA: už – 4 (K. Bagdonas, A. Cesiulis, A. Razbadauskas, A. Kontautas), prieš – 1 (A. Velykienė), susilaiko – 0.

 4. SVARSTYTA. Klaipėdos miesto savivaldybės visuomenės sveikatos stebėsenos 2021 metų ataskaitos patvirtinimas.

 Pranešėja – R. Perminienė. Teigia, kad siekiama teisės aktų nustatyta tvarka patvirtinti Klaipėdos miesto savivaldybės visuomenės sveikatos stebėsenos 2021 metų ataskaitą. Sako, kad vadovaudamasi teisės aktų nustatyta tvarka, Savivaldybė atsiskaitys Lietuvos Respublikos sveikatos apsaugos ministerijai ir Higienos institutui už Klaipėdos miesto savivaldybės vykdytą 2021 m. visuomenės sveikatos stebėseną. Numatomo teisinio reguliavimo poveikio vertinimas – nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas (atsižvelgiant į teisės akte numatomo naujo teisinio reguliavimo pobūdį, mastą, turi būti įvertinamas poveikis ekonomikai, konkurencijai, valstybės finansams, socialinei aplinkai, viešajam administravimui, teisinei sistemai, kriminogeninei situacijai, korupcijos mastui, aplinkai, administracinei naštai, regionų plėtrai, reglamentuojamoms profesijoms ir kitoms sritims). Teigiamas poveikis - sistemingai atliekamas Klaipėdos miesto gyventojų sveikatos būklės, ją veikiančių visuomenės rizikos veiksnių duomenų rinkimas, kaupimas, apdorojimas, saugojimas, analizė ir vertinimas leidžia išskirti atskirų grupių gyventojų sveikatos būklės rizikos veiksnius, darančius įtaką gyventojų sveikatai, suteikia galimybę išskirti prioritetines sveikatinimo sritis; visuomenės sveikatos stebėsenos ataskaita pateikia pagrindinius Klaipėdos miesto gyventojų sveikatą atspindinčius rodiklius, jų dinamiką ir jų pagrindu parengtas rekomendacijas atsakingoms institucijoms, veikiančioms Klaipėdos mieste;sudaroma galimybė visoms institucijoms savivaldybės visuomenės sveikatos stebėsenos duomenis naudoti jų valdymo sprendimams įvertinti, planuoti ir pagrįsti bei savo veiklos priemonėmis prisidėti prie Savivaldybės plėtros plano siekinių, strateginio veiklos plano priemonių įgyvendinimo, gerinant visuomenės sveikatą.

 A. Velykienė siūlo pagalvoti administracijai, kokia gali būti prevencija, kad kuo mažiau būtų priklausomybių nuo azartinių lošimų.

 R. Perminienė sako, kad rengiamos priemonės.

 NUTARTA. Pritarti sprendimo projektui.

BALSUOTA: už – 5 (K. Bagdonas, A. Cesiulis, A. Razbadauskas, A. Kontautas, A. Velykienė), prieš – 0, susilaiko – 0.

 5. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-166 „Dėl Neveiksnių asmenų būklės peržiūrėjimo komisijos nuostatų patvirtinimo“ pakeitimas.

 Pranešėja – R. Perminienė.Sako, kadparengto Klaipėdos miesto savivaldybės tarybos sprendimo projekto tikslas – nustatyti Neveiksnių asmenų būklės peržiūrėjimo komisijos uždavinius ir funkcijas, darbo organizavimo tvarką pagal šiuo metu galiojančius teisės aktus.

 NUTARTA. Pritarti sprendimo projektui.

 BALSUOTA: už – 5 (K. Bagdonas, A. Cesiulis, A. Razbadauskas, A. Kontautas, A. Velykienė), prieš – 0, susilaiko – 0.

 6. SVARSTYTA. Klaipėdos miesto savivaldybės tarybos 2022 m. kovo 10 d. sprendimo Nr. T2-42 „Dėl užsieniečių, pasitraukusių iš Ukrainos dėl Rusijos federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas“ pakeitimas.

 Pranešėja – L. Prižgintienė. Pažymi, kad sprendimo projektas parengtas, siekiant užtikrinti teisės aktų vykdymą dėl atlyginimo mokėjimo už maitinimo paslaugą ikimokyklinio ir priešmokyklinio amžiaus vaikų, atvykusių iš Ukrainos (toliau – vaikai iš Ukrainos), Klaipėdos miesto savivaldybės švietimo įstaigose.

 NUTARTA. Pritarti sprendimo projektui.

BALSUOTA: už – 5 (K. Bagdonas, A. Cesiulis, A. Razbadauskas, A. Kontautas, A. Velykienė), prieš – 0, susilaiko – 0.

 Posėdis baigėsi 14.10 val.

Posėdžio pirmininkas Kazys Bagdonas

Posėdžio sekretorė Lietutė Demidova